**Adony Város Önkormányzat Képviselő-testületének**

**11/2016. (V.31.) önkormányzati rendelete**

**a környezetvédelmi alapról**

Adony Város Önkormányzatának Képviselő-testülete a környezet védelmének általános szabályairól szóló 1995. évi LIII. törvény 58. § (1) bekezdésében kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 11. pontjában meghatározott feladatkörében eljárva, a környezet védelmének általános szabályairól szóló 1995. évi LIII. törvény 48. § (3) bekezdésében biztosított véleményezési jogkörben eljáró Fejér Megyei Kormányhivatal Környezetvédelmi és Természetvédelmi Főosztály véleményének kikérésével, a Fejér Megyei Önkormányzat állásfoglalásával a következőket rendeli el:

1.§ Adony Város Önkormányzata környezetvédelmi feladatai megoldásának elősegítése érdekében Környezetvédelmi Alapot (a továbbiakban: Alap) hoz létre.

2. § Az Alap bevételeire a környezet védelmének általános szabályairól szóló 1995. évi LIII. törvény 58. § (2) bekezdése az irányadó.

3. § (1) Az Alap felhasználásáról az éves költségvetési rendeletben, a tényleges felhasználásról az éves zárszámadás elfogadásával a képviselő-testület dönt.

(2) Az Alapot – a (3) bekezdésben foglaltak kivételével – kizárólag környezetvédelmi célokra, így különösen

1. a környezet védelmét megalapozó tanulmányok, tervek készítésére,
2. A környezettudatos szemlélet szélesítése, elmélyítésére,
3. a környezeti károk megelőzésére, mérséklésére és felszámolására,
4. a természeti és az épített környezeti értékek megőrzésére, átörökítésére,
5. a kulturált környezet megteremtését és fenntartását célzó intézkedések támogatására
6. felszíni és felszín alatti vizek mennyiségi és minőségi megőrzésére,
7. környezetvédelmi akciók, mozgalmak lebonyolítási, díjazási költségeinek fedezésére,
8. környezetvédelmi tárgykörben kiírt pályázatokon való részvétel esetén az önkormányzati saját erő biztosítására

lehet felhasználni.

(3) A talajterhelési díjból származó bevétel a környezetterhelési díjról szóló 2003. évi LXXXIX. törvény 21/B. § (2) – (3) bekezdéseiben foglaltak szerint használható fel.

4. § (1) E rendelet a kihirdetését követő napon lép hatályba.

(2) Hatályát veszti az Önkormányzati Környezetvédelmi Alap létrehozásáról szóló 15/2004. (VII. 16.) önkormányzati rendelet.

 Ronyecz Péter Földi Ilona

 polgármester jegyző

A rendelet kihirdetve: 2016. május 31.

 Földi Ilona

 jegyző